અહીં અમેરીકામાં પ્રત્યેક ભારતીય પોતાના ગ્રુપ સાથે કે પોતાના સમાન મિત્ર સાથે પોતાની ભાષામાં બોલવાનો આગ્રહ રાખે છે. તેજ રીતે અમેરિકન ગુજરાતીને પણ પબ્લિકમાં પણ ગુજરાતી બોલવા માટે કોઈ છોછ નથી. કદાચ આ એક અમેરિકન ગુજરાતી જ નહીં પરંતુ વિશ્વભરમાં રહેલા ગુજરાતીઓની આજ ભાવના છે. ગુજરાત છોડયા પછી ગુજરાત, ગુજરાતી સંસ્કારોને અને ગુજરાતી ભાષાને હૃદયમાં સમાવીને ફરતા ગુજરાતીઓનો વિશાળ ક્રાઉડ વિશ્વભરમાં ફેલાયેલો છે. થોડા સમય પહેલા એક સોશિયલ વેબસાઇટ પર ગુજરાતનાં કેટલાક યુવાનો સાથે વાતચીત થઈ તેમણે જણાવ્યું કે ગુજરાતી એ તો આઉટડેટેડ ભાષા છે આજકાલ ગુજરાતી બોલે છે કોણ? અમે તો ગુજરાતમાં રહ્યે રહ્યે એવું તે ફક્કડ ઇંગ્લિશ બોલીએ કે બ્રિટિશરો હોય કે અમેરિકનો હોય બંને અમારાથી પાછળ પડી જાય. આ સાંભળીને ખુશી વ્યક્ત કરવી કે દુઃખ વ્યક્ત કરવું તે સમજમાં જ ન આવ્યું. દૂર બેસેલા એ યંગસ્ટર્સને વિશ્વની દરેક ભાષા સાથે કદમ મેળવતા જોઈ ખૂબ ખુશી થઈ પણ માતૃભાષાને ભોગે આવેલી આ ખુશીને કેવી રીતે અપનાવવી તે વિચારવા માટે મન મજબૂર બની ગયું. ૩-૪ વર્ષ પહેલા ટોરેન્ટોમાં ઇન્ડિયન ભાષાઓ અંગે એક પરીક્ષણ કરવામાં આવેલું આ પ્રોગ્રામના અંતર્ગત આખા ટોરેન્ટોની સ્કૂલોમાં અમુક ભારતીય ભાષાને મુખ્ય વિષય તરીકે રાખવાનું નક્કી કર્યું ત્યારે આ અંગેનો સર્વે કરવામાં આવ્યો ત્યારે ગુજરાતી (પ્રથમ), તેલુગુ (બીજા), પંજાબી (ત્રીજા) અને તામિલ (ચોથા) ક્રમમાં આવી. આ ક્રમ અનુસાર આ ચારેય ભાષાને સ્કૂલમાં રેગ્યુલર કોર્સ તરીકે સમાવેશ કરવામાં આવ્યો. ટોરોન્ટો સ્કૂલ ડિસ્ટ્રીકમાંથી ઉદાહરણ લઈ થોડા સમય પૂર્વે અમેરિકાના પેન્સીલવેનિયા, ન્યૂજર્સી, ન્યૂયોર્ક, કનેકટિકટ અને મેસેચ્યુસેટ્સ રાજ્યોએ પણ આવો જ એક નવતર પ્રયોગ કરી અમુક પબ્લિક સ્કૂલોમાં ગુજરાતી, હિન્દી, તેલુગુ, અને તામિલ ભાષાને રેગ્યુલર સ્ટડીનો એક ભાગ બનાવેલ છે. આ રેગ્યુલર કોર્સને કારણે ઘણા નોન ઇન્ડિયન બાળકો પણ ઇન્ડિયાની વિવિધ ભાષાઓ જાણતા થયાં છે.